Kézműves vásárok - Viprodukció
Azt is mondhatnák, áááh, ilyen mindenhol van! De nem, nincs igazuk!
Vagyis annyiban igen, hogy a mi kézműves barátainkkal találkozhatnak az ország sok-sok más fesztiválján, vásárában is, de így együtt csak a mi rendezvényeinken.
És ez miért fontos? Mert a kézművesek, a finom étkek, italok készítői ugyanúgy egytől-egyig barátaink, mint a rendezvényeinken fellépő művészek, akikkel egyformán gondolkodunk, egy értékrendet képviselünk. Az igényesség, a munka iránti szívbéli elkötelezettség számukra is elsődleges.
Mindannyian azt gondoljuk, .hogy egy-egy tárgy, egy finom étel vagy ital sokszor többet jelent magánál a tárgynál, vagy az ízlelésünkre kellemesen ható gasztronómiai élménynél. Benne van az ízek messze ható emléke, a találkozások, beszélgetések, új ismeretségek öröme. Ha otthon, akár évek múlva ránézünk a kézművesektől vásárolt kedves tárgyakra, felidéződnek ezek az emlékek…
A népművészet hagyományőrző mesterei, népi iparművészek, fiatal művészek, iparművészek mellett szívesen társulnak hozzánk olyan mesterek is, akik a vásárok forgatagában, ott a helyszínen mutatják be mesterségüket: üvegfújók, kovácsok, csipkeverők, bútorfestők, csizmadiák, gyertyaöntők…
A míves és igényes portékák vásárlásán túl a kézműves műhelyekben ki-ki elkészítheti és magával viheti a hagyományos technikákkal, motívumokkal díszített tárgyakat.
A kézműves vásárok szerves részét képezik a vásári programok:
vásári képmutogatás, gólyalábasok, utcaszínházi produkciók, zenei workshopok, a játékudvarok fából és nemezből készült játékai, a fotószínház…